เจ้าของโรงงานฮึดแจ้งความ ปารีณา บุกรุก หลังคลิปฉาวฉะกันดุเดือด 
เจ้าของโรงงานอาหารสัตว์ที่โพธาราม ฮึดพาทนายแจ้งดำเนินคดี ส.ส.ปารีณาข้อหาบุกรุกฯ หลังพาชาวบ้านเข้ามาดูการรังวัดที่ดิน แล้วเกิดปะทะคารมกันดุเดือด ตามที่ปรากฏในคลิป ยืนยันผ่านประชาคม ทำถูกกฎหมายทุกอย่างหลังจากมีการโพสต์คลิป น.ส.ปารีณา ไกรคุปต์ ส.ส.ราชบุรี เขต 3 พรรคพลังประชารัฐ โต้คารม ปะทะเดือดกับเจ้าของโรงงานอาหารสัตว์ เหตุเกิดเมื่อวันที่ 20 ม.ค.63 ที่ผ่านมา บริเวณโครงการก่อสร้างโรงงานอาหารสัตว์ ชื่อ บริษัท สตาร์ฟู๊ด อาหารสัตว์ จำกัด อยู่ในพื้นที่หมู่บ้านพุลุ้ง หมู่ 9 ต.เขาชะงุ้ม อ.โพธาราม จ.ราชบุรี ซึ่งหลังจากมีข่าวเผยแพร่ออกไป ได้มีชาวบ้านออกมายืนยันว่าทางโรงงานได้มีการทำประชาพิจารณ์ และชาวบ้านส่วนใหญ่ไม่ได้คัดค้านการก่อสร้างโรงงาน พร้อมระบุว่า ไม่รู้ว่า น.ส.ปารีณา พาชาวบ้านมาคัดค้านได้อย่างไรนั้น (อ่านข่าว-ชมคลิปงง ปารีณา มาค้านได้ไง ชาวบ้านยันประชาคมยกมือหนุนสร้างโรงงาน)ปรากฏว่า เรื่องราวจากการโต้คารมยังไม่จบ เมื่อเวลา 14.00 น. วันที่ 23 ม.ค.63 นายกิตติทัต มณีพรรณ์ อายุ 46 ปี 99/5 หมู่ 9 ต.เขาชะงุ้ม อ.โพธาราม จ.ราชบุรี เจ้าของโรงงานอาหารสัตว์ บริษัท สตาร์ฟู๊ด อาหารสัตว์ จำกัด อยู่ในพื้นที่หมู่บ้านพุลุ้ง หมู่ 9 ต.เขาชะงุ้ม อ.โพธาราม คู่กรณีของ น.ส.ปารีณา ไกรคุปต์ส.ส.ราชบุรี พรรคพลังประชารัฐ ที่ปรากฏในคลิปปะทะคารมกัน และนายสุทธิรักษ์ สุกใส ทนายความ ได้เดินทางไปที่ สภ.เขาดิน อ.โพธาราม พบกับ ร.ต.อ.ชุกรี ปาดุกา รอง สว.(สอบสวน) สภ.เขาดิน เพื่อแจ้งความให้ดำเนินคดีกับ น.ส.ปารีณา ไกรคุปต์ ส.ส.ราชบุรี ในข้อกล่าวหา บุกรุกเป็นการรบกวนการครอบครองพื้นที่ โดยมี พ.ต.อ.ยิ่งยศ คงมีลาภ ผกก.สภ.เขาดิน และ พ.ต.ท.สมบัติ ครุฑธา รอง ผกก.สอบสวน ร่วมรับเรื่องแจ้งความภายหลังแจ้งความเสร็จ นายกิตติทัต มณีพรรณ์ เปิดเผยกับผู้สื่อข่าวว่า วันนี้มาแจ้งความเรื่องตนเองโดนบุกรุกพื้นที่ มีคู่กรณีคือ นางสาวปารีณา ไกรคุปต์ ส.ส.ราชบุรี พรรคพลังประชารัฐ และผู้ติดตาม ซึ่งได้เข้าไปในพื้นที่เมื่อวันที่ 20 ม.ค.ที่ผ่านมา ในการเข้าไปดูรังวัดที่ของเจ้าหน้าที่ที่มาจากฝ่ายปกครอง มีการร้องเรียนโดย ส.ส.ปารีณา เรื่องเกี่ยวกับระยะห่างของที่ดินตามกฤษฎีกาตีความของผังเมืองว่า โรงงานที่จะสร้างได้นั้น ตัวโรงงานการผลิตจะต้องห่างจากวัด โรงเรียน โรงพยาบาล 1000 เมตร ส่วนของพื้นที่ตนเองห่างประมาณ 1 พัน 3 เมตร 68 เซนติเมตร ถือว่าถูกต้องไม่ผิดกฎหมายนายกิตติทัต กล่าวว่า เบื้องต้นทาง ส.ส.(ปารีณา) ได้เข้าร้องที่สภาตั้งแต่เดือน พ.ย.62 ว่าโรงงานของตนนั้นทาง ส.ส.ได้ลงมือไปวัดเขตเองวัดได้ 600 เมตร ตามคลิปที่ได้มีในสภา เลยมีผลให้ทางจังหวัดตั้งคณะกรรมการลงมาตรวจสอบ ว่าเป็นอย่างที่ ส.ส.พูดหรือไม่ โดยมีการนัดของฝ่ายปกครองลงมาตรวจวัดพื้นที่เมื่อวันที่ 20 ม.ค. ผลจากการวัดของที่ดินโดยใช้กล้องยิงในมุมรัศมีตรง วัดได้ 1 พัน 3 เมตร 68 เซนติเมตร เท่าเดิม และในวันนั้นทาง ส.ส.ปารีณา ได้เข้าไปด้วยตัวเองกับผู้ติดตาม และไม่ได้ขออนุญาตจากตนเองด้วย ซึ่งทางโรงงานมีการขอใบอนุญาตอย่างถูกต้อง มีประชาคมถูกต้อง มีใบอนุญาต อ.1 ถูกต้อง ส่วนคลิปวันนั้นที่ ส.ส.ปารีณาบอกว่ามีการทำร้ายร่างกายนั้น เรื่องนี้ตนไม่ทราบ คงเป็นเรื่องของชุมชนที่ไม่ทราบเรื่องวันนี้มาร้องทุกข์เรื่องบุกรุก และจะไปร้อง กมธ.ป.ป.ช.ต่อ เพื่อขอความเป็นธรรมว่าเราโดนกลั่นแกล้ง โดยเป็นประชาชนคนหนึ่งที่ต้องได้รับสิทธิ์ตรงนั้นเหมือนกัน อีกทั้งก่อนหน้านี้มีเรื่องที่ผมได้ร้องเรียนผ่านท่าน ส.ส.ไป ผ่านตัวแทนท่านไป วันนั้นตัวแทนท่านก็มาด้วย เสร็จแล้วตัวแทนบอกกับผมว่าลืม ลืมนำเอกสารที่ผมร้องเรียนผ่านท่าน เพราะท่านเป็นตัวแทนของ ส.ส.ราชบุรี ผมเป็นคนราชบุรีโดยกำเนิด ที่ ส.ส.ให้การว่าผมเป็นคน จ.กาญจนบุรี ได้ภรรยาที่นี่แล้วย้ายเข้ามานั้น ไม่ใช่ เพียงแต่ผมเกิดที่โรงพยาบาล อ.บ้านโป่ง จ.ราชบุรี นายกิตติทัต กล่าวด้าน พ.ต.อ.ยิ่งยศ คงมีลาภ ผกก.สภ.เขาดิน กล่าวว่า พนักงานสอบสวนได้รับแจ้งความไว้เพื่อดำเนินการตามจุดประสงค์ของผู้แจ้ง จากนั้นจะสอบสวน รวบรวมพยานหลักฐาน หากมีหลักฐานครบถ้วนสามารถดำเนินคดีได้ พนักงานสอบสวนก็จะแจ้งข้อกล่าวดำเนินคดีตามกฎหมาย ส่วนกรณีที่ผู้เข้าแจ้งความร้องทุกข์ หวั่นว่าจะไม่ได้รับความเป็นธรรม เนื่องจากอีกฝ่ายเป็น ส.ส.ราชบุรีนั้น ทางเจ้าหน้าที่ตำรวจไม่หนักใจ.
เจ้าของโรงงานอาหารสัตว์ที่โพธาราม ฮึดพาทนายแจ้งดำเนินคดี ส.ส.ปารีณาข้อหาบุกรุกฯ หลังพาชาวบ้านเข้ามาดูการรังวัดที่ดิน แล้วเกิดปะทะคารมกันดุเดือด ตามที่ปรากฏในคลิป ยืนยันผ่านประชาคมทำถูกกฎหมาย
ปารีณา,คลิปปารีณา,ปารีณาปะทะเจ้าของโรงงาน,คลิปปารีณา เจ้าของโรงงาน,แจ้งความปารีณาบุกรุก,ข่าวทั่วไป